NVG begin Sodi se bates grypEdwin Sodi (Foto: Blackhead Consulting) Die Nasionale Vervolgingsgesag (NVG) sal vandag begin om op die omstrede en skatryk sakeman Edwin Sodi se bates, waaronder verskeie huise en ’n rits luukse motors, beslag te lê. Die Bloemfonteinse hooggeregshof het Vrydag gelas dat Sodi en sy ses medebeskuldigdes se bates bevries word nadat hulle in hegtenis geneem is en in die hof verskyn het vir hul beweerde betrokkenheid by die omstrede Vrystaatse asbes-ouditkontrak. Sipho Ngwema, woordvoerder van die NVG, het Dinsdagoggend bevestig dat hulle vandag sal begin om op Sodi se bates beslag te lê. Die skatryk sakeman se bates, soos gelys in hofdokumente, sluit in ’n plaas, ses huise in Bryanston, Johannesburg, asook luukse motors waaronder ’n Porsche Cayenne, Mercedes-Benz, Rolls-Royce en ’n Bentley. Altesaam 12 persoonlike bankrekeninge sal ook bevries word. Sodi is Vrydag op borgtog van R500 000 vrygelaat. Hy en sy medebeskuldigdes staan tereg op 60 aanklagte waaronder korrupsie, bedrog en geldwassery ingevolge die Wet op die Voorkoming van Georganiseerde Misdaad (Poca) sowel as oortreding van die Wet op Openbare Finansiële Bestuur (PFMA). Een van Edwin Sodi se huise Foto: Twitter) Maroela Media het vroeër berig die inhegtenisnemings spruit uit ’n gesamentlike ondersoek deur die Vrystaatse Valke, die spesiale ondersoekeenheid en die NVG. Die bewerings hou verband met ’n kontrak wat glo op ŉ bedrieglike en korrupte wyse toegeken is. Daarbenewens het sekere regeringsamptenare glo voordele van die gekontrakteerde maatskappy en/of ’n individu ontvang wat gelei het tot verskeie aanklagte van korrupsie. Die kontrak was bedoel om asbesdakke in die Vrystaat te identifiseer en te verwyder, maar die nodige omsigtigheidsproses is nie gevolg nie.